作者:權德輿
標題:書紳詩
內容:和靜有真質，斯人稱最靈。感物惑天性，觸裡紛多名。禍機生隱微，智者鑒未形。敗禮因近習，哲人自居貞。當令念慮端，鄙嫚不能萌。苟非不逾矩，焉得遂性情。謹之在事初，動用各有程。千里起步武，彗雲自纖莖。心源一流放，駭浪奔長鯨。淵木苟端深，枝流則貞清。和理通性術，悠久方昭明。先師留中庸，可以導此生。